ELIZABETH KILINDI-NJOMBE ALIYEKUWA Mwanafunzi wa Shule ya Msingi Madeke,
Hosea Manga (10), mkazi wa Kijiji cha Madeke Kata ya Mfriga wilayani Njombe,
anadaiwa kupigwa na kuning’inizwa kichwa chini miguu juu na mwalimu anayetajwa
kwa jina la Focus Mbilinyi, miaka miwili iliyopita na kusababishiwa kuvunjika
uti wa mgongo. MTANZANIA Jumamosi lilifika nyumbani kwa mtoto huyo
aliyekuwa akisoma darasa la tatu Kijiji cha Madeke, umbali wa kilomita 103
kutoka mjini Njombe. Akizungumza na gazeti hili mtoto huyo alisema tukio
hilo lilitokea Machi 21, mwaka 2017, akiwa na umri wa miaka (8) ambapo alipigwa
na mwalimu kwa sababu ya kukosa hesabu. Alisema siku ya tukio akiwa darasani kwenye kipindi
cha somo la hesabu lililokuwa likifundishwa na mwalimu aliyemtaja kwa jina la
Focus Mbilinyi ambaye aliwataka kufanya majaribio, yeye na wenzake wawili
walikosa hesabu zote 10. “Ilikuwa asubuhi tukiwa darasani tunasoma somo la
hesabu mwalimu alitupa hesabu 10 na akasema ukikosa utachapwa kulingana na
hesabu ulizokosa, hivyo mimi nilikosa hesabu zote na kutakiwa kuchapwa fimbo
10, mwalimu wakati anatuchapa tulikuwa watatu, alituning’iniza kichwa chini
miguu juu katika moja ya dirisha la darasani ndipo nilipoangukia mgongo na
kuhisi maumivu makali yaliyosababisha hadi leo natumia muda mwingi nikiwa hapa
kitandani,” alisema Hosea. BABA
AZUNGUMZIA MATESO YA MWANAWE Akizungumzia tukio hilo baba mzazi wa Hosea Manga, Boniface
Manga, alisema wakati tukio hilo linatokea alichelewa kupewa taarifa na kwamba alizipata
baada ya kufika shuleni hapo kwenda kuonana na mwanawe mkubwa. “Wakati nafika pale shuleni nilikuta walimu wapo
nje, wawili wakiwa kama wana uoga hivi mmoja akiwa amenyong’onyea kabisa
tukasalimiana, halafu mmoja akaniambia tangu asubuhi tulikuwa tunahitaji kumweleza
mzazi fulani lakini tukawa tunaogopa kumweleza kwa sababu na wewe ni mzazi,
tunahitaji utueleze kama mtoto wako Hosea Manga amefika mwenyewe kutoka nyumbani
kuja shuleni? Nikasema ndiyo, kama asingekuwa amefika kaka yake angesema ambaye
anaongozana naye kila siku,” alisema Manga. Manga alisema: “Wakasema inawezekana mtoto wako
alikuwa mlemavu na wewe ulikuwa hujui kama mtoto huyu ni mlemavu, tumeona
tukueleze sasa kwamba mtoto wako ni mlemavu,” nikawauliza taarifa za ulemavu
zinatoka wapi maana mwenye kuthibitisha ni daktari nyinyi mmezitoa wapi? Wakasema
sisi tunakueleza, nikataka kujua mazingira na hali iliyompata mwanangu. “Nikawaambia walimu wale nahitaji sasa kumwona mtoto
wangu na mnieleze ni sababu gani zimesababisha mchelewe kunijulisha mapema
wakati anazidiwa? Akaja mwalimu mmoja hivi akitokea nyumbani naye akauliza yule
mtoto amezidiwa saa ngapi? Lakini hapakuwa na jibu la kuridhisha, mwalimu wa
darasa akaingia nikamweleza kuwa nahitaji kumwona mtoto maana sasa
tunamchelewesha kwa sababu hamkunieleza wakati mtoto anazidiwa haina maana ya
kuendelea kupoteza muda. “Kweli nikaingia hadi darasani nikamkuta mtoto hali
si nzuri, wakati ninaingia nikamwona akiwa ameegemea kwenye dawati nikasimama
mbele yake ndipo walimu wakamwambia mtoto hebu inuka, wakamuuliza unamwona nani
mbele yako, akasema namwona baba, hebu inuka akashindwa, tikisa mguu kwenda
mbele na kurudisha nyuma akashindwa, basi ikabidi pale wamwinue katika mabega
nikaona kiuno   kinazunguka na mguu wa
kulia nikawaambia huduma ya kwanza mmechelewesha ndio maana hali imefikia hapa,”
alisema Manga. “Baada ya hapo nikatafuta pikipiki ya kutupeleka
zahanati, lakini nilipitia kwa mwenyekiti wa kitongoji basi nikamwambia na
nikaomba pikipiki akakubali na vijana wawili nikaongozana nao kwa ajili ya
ushahidi nisiende peke yangu, basi tukaenda pale tukaingia darasani tukamchukua
mtoto na kumpeleka zahanati ya kijiji baadaye 
kituo cha afya Lupembe,” alisema. Alisema matibabu ya mtoto huyo yaliendelea katika Hospitali
ya Mkoa wa Njombe, Hospitali ya Rufaa Kibena pamoja na ile ya Misheni ya Ikonda
iliyopo wilayani Makete ambapo kote huko matibabu yake yalishindikana na hivyo
kufikishwa Hospitali ya Taifa ya Muhimbili, Dar es Salaam.  Alisema wakati anahangaika na matibabu hayo alikuwa
amefungua kesi Mahakama ya Mkoa wa Njombe na licha ya jitihada zote alizokuwa
anaendelea nazo lakini alidai kuwa Chama cha Walimu Wilaya ya Njombe
kilimshawishi aifute kesi hiyo ili waone namna ya kumsaidia lakini yeye
alikataa. CHAMA
CHA WALIMU MTANZANIA Jumamosi lilimtafuta Mwenyekiti wa Chama cha
Walimu Wilaya ya Njombe, Shaban Ambindwile, ili kuzungumzia madai hayo ambapo  alisema majukumu ya chama hicho ni kumtetea
mwalimu akipata matatizo ikiwamo kumwekea wakili na kukana kama walishawishi
kesi hiyo ifutwe.
“Nimefanya jitihada nyingi sana ili kumsaidia mwanangu, nimekuwa nikienda mjini
mara kwa mara tangu mwaka 2017 kuonana na wanasheria bila ya mafanikio kama
unavyoona umbali huu, dawa zenyewe tunanunua mjini tumepoteza kila kitu ila
tunachohitaji sasa ni haki kutendeka,” alisema Manga. Alisema kesi hiyo ya Jinai namba 83 ya mwaka 2017 iliyofunguliwa
nayo baadaye ilifutwa kutokana na daktari aliyemtibu mtoto huyo mara ya mwisho
katika Hospitali ya Muhimbili kushindwa kufika mahakamani kutoa ushahidi licha
ya kuitwa mara nane. MAMA:
TUMEPOTEZA KILA KITU Akizungumzia tukio hilo mama wa Hosea Manga, Veronica
Kipanyura, alisema wakati tukio linatokea alikuwa shambani lakini wakati anarudi
kuelekea nyumbani alikutana na mwalimu Mbilinyi njiani. “Baada ya kukutana na mwalimu huyu njiani aliniuliza
kama mimi ni mzazi wa Hosea, nikamwambia ndio akaniambia mtoto nimemchapa fimbo
nimezizidisha kwa sababu watoto wote nilipiga viboko lakini mtoto wako hali si
nzuri, kwa vile nimekutana naye njiani na wakati huo mtoto sijamwona nikajua
labda kaumia kawaida lakini nilipomwona sikuamini,” alisema Veronica. Veronica aliongeza kuwa tangu mwanawe huyo apatwe na
mkasa huo kila kitu kimesimama kwa kuwa muda mwingi wanatumia kumhudumia. “Tulikuwa tunalima lakini sasa tumesimama, tumeuza
mali ikiwemo mashamba ili mtoto apate huduma lakini hakuna tulilofanikiwa,” alisema. Alisema baada ya kesi hiyo kufutwa walikubaliana na
familia kwenda kupeleka malalamiko kwa Mkuu wa Mkoa wa Njombe, Christopher Ole
Sendeka, kwa ajili ya kupata msaada.  MKUU
WA MKOA MTANZANIA Jumamosi lilimtafuta Ole Sendeka, ambaye
alikiri kupokea malalamiko hayo. Ole Sendeka aliomba atafutwe wakati mwingine ili
aweze kutoa maelezo yaliyojitosheleza. “Sina mengi ya kukwambia, nimesikia habari ya huyo
mtoto ila naomba nitafute baada ya shughuli ya ziara na hawa wageni,” alisema
Ole Sendeka akiwa na haraka ya kuwahudumia wageni waliofika ofisini kwake. MTANZANIA Jumamosi bado linaendelea kumtafuta Mkuu
huyo wa Mkoa ili aweze kutoa kile alichokiita yeye mwenyewe kuwa ni maelezo
yanayojitosheleza. KAULI
YA MWANASHERIA WA SERIKALI Kwa upande wake, Mwanasheria Mkuu wa Mkoa wa Njombe,
Wakili Helman Danda, alikiri kesi hiyo kufutwa kwa sababu Jamhuri ilishindwa
kupeleka shahidi ambaye ni daktari wa mwisho aliyemtibia mtoto huyo Hospitali
ya Muhimbili jijini Dar es Salaam. “Ni kweli nimefuatilia nimeona kesi ilifutwa na
sababu ni upande wa ushahidi ambaye ni daktari wa Muhimbili kushindwa kuja
kutoa ushahidi, kwa mazungumzo zaidi mtafute Mkuu wa Mkoa,” alisema Danda. MWENYEKITI
WA KIJIJI Mbali na Ole Sendeka, Mwenyekiti wa Kijiji cha
Madeke, Dikrey Kilula, alilithibitishia gazeti hili kutokea kwa tukio hilo na
kwamba jitihada walizochukua kama kijiji ni kwenda kufungua kesi mahakamani. “Hakuna siri kila mtu hapa kijijini aliona
kilichotokea kwa sababu watoto waliokuwa na Hosea darasani walienda kutoa
ushahidi, lakini hatujui huko mahakamani kilitokea nini, mtoto anateseka, shule
ameacha kwa sababu ya hali yake na pia mwalimu aliyefanya tukio hili alihamishwa,”
alisema Kilula. MWENYEKITI
WA BODI YA SHULE Juhudi za gazeti hili kumtafuta Mwalimu huyo ambaye
inasemekana amehamishiwa Kata ya Mtwango zinaendelea baada ya mara kadhaa
kutopatikana. MTANZANIA Jumamosi halikuishia hapo lilimtafuta Mwenyekiti
wa Bodi ya Shule ya Msingi Madeke, Gadi Ndangarasi, ambaye alisema kuwa
alimkuta Hosea shuleni akiwa hawezi kusimama akiwa amelemaa kwa sababu ya
kuchapwa viboko na mwalimu. “Nilipokaa kikao na walimu ndani waliniambia alikuwa
akiadhibiwa viboko na mwalimu Mbilinyi na baada ya kuadhibiwa ndio hali hiyo
ikamtokea, tukampeleka zahanati ambako alionekana hali si nzuri kwamba kama
vile ameadhibiwa viboko vingi,” alisema Ndangarasi. Kwa sasa mtoto Hosea anatumia muda wake mwingi akiwa
amelala kitandani  kutokana na maumivu
makali anayoyapata baada ya kutokewa na tukio hilo la kuumia mgongo
lililosababisha kutokea kwa kidonda kikubwa sehemu ya chini unapoishia uti wa
mgongo. Zaidi wakati wote wa ugonjwa wa takribani miaka
miwili, ameshindwa kuendelea na shule. 